정조 18년
正言張錫胤疏曰伏以臣以其跡則螻蟻之賤也以其材則樗櫟之朽也惟我聖上曲費造化包荒臣於衆棄之中假措臣於人望之外俾廁周行之列嗚呼講製抄啓何等文華而叨參榮選之末厚沐作成之化園寢守直極其愼嚴而猥忝拚和之列少伸愴慕之忱始也陞六之恩典至及於蔑效之賤終焉亞憲之特授又出於不虞之眷前後恩造逈出尋常噫一微蟲於春雷而偏被鼓動之歡一孤根於雨露而洽受沾潤之澤高天厚地無往而非恩渥也泰山黃河不足以喩崇深也臣雖迷如大馬頑如木石苟有毫末報效之道豈不欲糜身粉骨少伸隕結之忱而第伏念國家之命官設職非欲榮其人而侈其身也蓋欲其一藝一能之裨益於國事也臣之千疲百劣之狀無所逃於聖鑑而若其至庸極陋之實則日月之明猶有未盡燭者玆敢略陳顚末惟聖明察之臣才性短拙文詞腐淺自知無需世之具而特以箕裘之業粗習工令之體未成一藝之名濫竊不幸之科闔門愧懼若墜淵谷而適臣年甲偶符於臣先祖臣新豐府院君登第之歲黃口小臣竊不自量每以先祖之事先朝者引而自勉上不負聖恩下不墜家聲卽臣區區釋褐之初心也然其駑蹄之鞭雖長而不起蚊背之山欲强而旋仆唐突白癡隨處黑窣調一職而罪戾層加試一事而瘡疣百出以言乎記注則最是筆翰之鈍劣以言乎臺閣則初無言議之激昂以言乎筵體則慌怯而失措以言乎奏對則顚倒而失辭蓋以殘拙暗劣之賤近威顔尺五之天嚴畏敬愼之心有倍恒性雷霆之威不作於上而淵氷之懼自切於下蒼黃顚錯解或不失其常度中心則雖出於肅敬之至而外面則反欠於肅敬之體貌不入樣動觸於機十年通籍一味倀倀此而可堪於百執事之末乎顧其無所肖似之狀自知旣明而貪榮戀祿冥進而不已則大而辜恩而小而辱身必至之事臣之狼狽固不足言其爲淸朝之羞當如何哉抑臣又有萬萬悲苦者臣於壬子夏伏承北郵除旨赴任纔一旬遽聞臣本生母罔極之變千里叫天五內墜地冥然一縷絶而甦者數矣臣之情事尙忍言哉嗚呼臣母夙嬰奇疾寧日恒少緣臣誠薄非徒便身之物不能仰給至於糊口之資乃反望哺衷情之隱痛有時忘生但母年不至篤老臣名早登仕籍竊以爲尙有來可追之望矣母子相對每以是爲慰今則門閭之望眼已斷桮棬之口澤尙存百里之米莫逮於生前萬鍾之祿何補於身後生不得致養病不得視湯沒不得面訣臣爲人子而遭此情理如綫之喘亦覺支離而沒身之恨不得磨滅蓼莪詩所謂人莫不穀我獨不卒者正謂臣今日情私也人理到此寧忍爲生然猶飢食而寒衣日作而夜息掣電之光陰迅駛一閏之星霜奄遒子夏之哀雖未成琴聖人之制無所不佩頑然以不孝之身居然作平人之樣從今以往惟當息影屛迹跼高蹐厚避遠榮塗蟄伏窮廬扶將於生父之膝瞻依於先塋之側少表靡逮之心是臣至切之願也昔朱夫子以祿未逮親未忍從宦爲辭免之義有曰頃者微祿徒以爲親今則禍罰之餘誠不忍虛冒榮寵以增不垍之悲今臣終天之恨有甚於昔賢所遇之時則敢將聖賢辭免之義援以爲說者豈臣情之所可得已也哉臣之人器之不稱旣如彼情私之不忍又如此爲身之計莫若優游讀書歌詠聖世一以寬悲苦之情一以涵生成之澤朝暮方冊佩服弦韋焜燿之光不至終泯毫刹之長猶有所進其於移孝爲忠之道日切磋而勿失之而已矣伏乞天地父母哀臣之情理燭臣之人器諒臣從仕之年太早念臣事君之日方長勿以卑微而不屑之勿以蒙騃而摧折之將臣所帶職名亟賜鐫免仍命選部一切官職不復檢擬以垂終始之恩千萬幸甚臣方乞免官職去就非所可論旣不以官職自居則亦不宜贅及他事愚衷所激有不容終默者而亦拘禁令固不敢說到於原啓中辭意試以三司所請捧入日款略陳之惟殿下垂察焉夫禁者有國之大防也周官司冠之職所以掌邦禁而古者入其境大問大禁者其意蓋至嚴矣至若討亂賊進忠言之禁古今天下未嘗聞彷彿於是者也伏惟我殿下治法堯舜學貫天人此箇義理宜不待群下之說而靡不畢燭也明矣然而禁令之至今自在豈群下所嘗仰望於聖明者哉設法而禁之已萬萬過中之擧而禁之之不足必使門將而遏之騎曹而察之喉院而斥退之以爲一副規模以至於大臣失其官三司失其職人不得爲人國不得爲國者凡幾箇月矣向者遽因大僚之筵奏許開臺閣進身之路廷臣之所仰望於殿下者因此而務積誠意繼進舊啓則庶幾感回崇聽快洩輿憤旣晦之義理可以復明旣墜之倫綱可以復振矣及夫臺臣之詣臺而封置之命遽下陳箚而天聽愈邈求對而嚴敎荐降繼以有揭壁之擧乃使無識一武夫抵死牢拒終不入啓此何事也此何擧也孰謂聖明之世乃有此千古所未有之擧也噫七字缺不可以勝公卽有國之常經而殿下上承宗社之托下係兆庶之望凡於大義所關公議所在有不容循一己之欲而廢天理之正也其何可牽掣於◆◆之間而蕩然壞了於在府之關和乎今日啓中諸賊孰非廷臣之所可沬飮致討而若夫撑宇亘宙消滅他不得者卽此啓是已朝紙之上他啓皆出而此啓獨漏遂使穹壞之間無此啓辭往古來今寧有是耶朝廷萬民之所觀瞻而一番擧措八方之見聞駭惑臣隣聖主之所禮使而一場波盪朝著之景色愁沮臺閣國之耳目也耳目壅蔽則人之視聽莫辨矣言路國之血脈也血脈不通則人之榮衛受傷矣雖在平常無事之時訑色拒人聖訓攸戒而況大論所同雷霆不得以威之輿憤所激鈇鉞不得以推之者乎臺臣之多年爭執專爲此啓而殿下則曰姑捨汝所當言所欲言而惟上敎是承是從聖人所訓惟予言莫違者不幸近之然則彼大臣諫臣何爲而設其職也承宣論思何爲而備其員也國家一日無此啓則中國而夷狄矣人臣一日闕此啓則人類而禽獸矣自設禁令而至于封置自封置而至于今日又三易月于玆矣臣亦今日臺閣中一人耳欲進則禁令所拘無路原啓之登徹欲退則憂憤所激不勝腔血之積沸二者之間未有所當此臣之所以徘徊前却懇叩辭避而不能已者而此啓入徹之前卽忠臣烈士不苟生之時也況忝居言責而不得言責者豈不思所以自靖之義乎臣之逖違天陛通來三載區區戀結之忱實倍平日恍忽夢寐之間固多昵瞻天顔之時蓋其狗馬之戀旣有所不能已者故鷹鸇之逐自有不能已者而況聖德之貽累朝廷之闕失莫大乎此則以臣夙蘊之心素執之義安得不首以此事冒死陳請乎詩云中心藏之何日忘之者此也四月以前事雖無及於已往八月以後事猶可追於方來伏願聖明淵然深思幡然開悟末端兩啓特許捧入亟允三司之請以絶亂本以光聖德焉嗚呼此是目今第一義理其他設施卽不過第二件事也此事出場然後民憂國計庶可有次第着手處也我聖上宵旰一念唯在於歉歲拯濟之方深軫列邑料賑之弊繼降抄戶停退之敎十行丹綍諄諄以有民有國四箇字揭爲群言之首有足以感神人而孚豚魚凡在臣隣莫不感激廟堂之相與講究者惟是民事臺閣之相繼陳奏者惟是民事而其所云爲施措之策要不出我殿下睿裁區劃中出來則雖使臣悉心對揚欲效一日之責初非別般新奇之說固無容架疊而最是目下節用實爲救荒之一端故玆又略陳焉嗚呼朱子竭論天下之要道急務條列十事而節財用卽其一也首引夫子節用愛人之訓反覆深切蓋爲國者雖有愛人之心而財用不節則民不被其澤故也惟我聖上臨御二十年躬儉之德孚于遠近抑奢之敎非止一再宜其上行下效習俗丕變而奈之何閭巷之間侈風漸痼以至公私下賤羞着麤絺市井無賴竝服紬緞闊袖大帶無非踰制輕裘煖貂視以分內一人之身動費百金此莫非效顰於士夫而爲蠹於國家者也顧今民無恒産倒懸日甚者未必不由於此豈非可憂之大者乎衣服之制紬緞之禁自有邦憲則此不過執法之官一號令之間事而禁網太弛民不畏法臣謂亟令三司五部申明舊典凡有干犯者依律徵贖斷不可已也然而正朝廷以正萬民先儒之言也五十者衣帛聖王之政也上自朝紳章服下至士庶服着一切華靡之習祛其太甚以示風行草偃之意而凡士庶之年未五十者毋論有官無官男女貧富非位至卿宰者則大小衣服無得着紬帛設爲定制一有犯者朝官則用貪汚之律大則降資小則斥黜之士庶則量其所着原價之多寡而徵贖之庶可爲正風俗節財用之一道也嗚呼國家萬事顧莫如保嗇聖躬而乃殿下以虞帝達四之聰兼夏后惜寸之工凡一日萬機之湊無不躬自裁決錙銖毫釐無一或漏宵錦旰玉不自知勞求治之盛臣方欽頌之不暇而朱夫子之訓曰聖人之志氣無時而衰聖人之血氣有時而衰今我殿下奉歡殿宮念切喜懼雖存不稱老之孝思而殿下之春秋亦已富矣節宣之方自別於撫壯之際保嗇之道宜軫於宵旰之勞第緣在下之臣不能稱揚德意宣布休命因循爲習偸惰爲能大而訏謨小而注措以無爲爲例套以當事爲迂闊至於至微至細期會之末簿牒之小必待飭敎之屢下反使殿下有下行有司之歎紀綱之頹敗有不足言其爲妨於保嗇之節亦當如何哉自今以往嚴飭各僚凡應行節目之少違程式者繩以重律必使當理而後已趁期而後已在下者無敢推諉而占便無敢弁髦而厭事殿下恭己而守成則紀綱自振而保嗇之方自得其宜惟殿下勉之當今首先之務固在於保養元良而猗我聖朝承列聖精一之傳垂萬世貽燕之謨其於早敎之方固知無所不容其極宜不待群下之仰勉而若其揀選宮僚之方尤所預講文行方正之士限以强仕以上旁求羅試以郞署之職擇其中最端良正直之人以備宮僚則其爲導率睿德之道豈少補之哉惟殿下無以人微而廢其言深留聖意焉方今之弊亦莫大於科擧我國取人專尙科擧抱經濟之策者必由是而進爲身家之謀者亦由是而進雖先輩高蹈之士莫不以是而勉進後學他日廟堂之器方伯之材率在於是則此非獨在下之所重者存而抑亦在上者之所當重也科場一弊而廉防大壞科規一渝而文章日汚近之則靑衿之風習澆漓遠之則簪紳之政措頹靡此亦莫大之憂也或以爲不廢取士之法則士習不可正也人才不可得也或以爲不行薦士之法則士習不可正也人才不可得也臣則以爲皆未也法無無弊之法惟在用法之如何國家科擧之法已四百有餘載而以此法正士習以此法得人才亦嘗做得熙洽之治則今不必變古之制亦當復古之制蓋近來科場無一定之規古法之存者今無一二矣或科科而異規或所所而異制爲擧子者眩於擧行冒沒之徒或蔑規而幸占廉隅之士或拘制而見屈此卽不可不矯之弊也一依國典所載之制借述者如是而罪之代述者如是而罪之書手如是治之隨從如是治之以至於挾冊之禁呈券之限擧子之用奸試官之用私其律深淺大小預爲頒示中外一有所干斷以本律則庶可以少紓其弊也或以爲如是則不文者皆有向隅之歎此有不然者擧子之不文者非法之罪也卽擧子之罪也況此法之行悅之者衆而不十年之內不文者皆可爲能文之士而士習由是而可正焉人才由是而可得焉朱子所謂非科累人人累科擧者卽此意也惟殿下澄省焉臣無任云云省疏具悉所陳諸條當留意爾其勿辭察職